Skipulögð brotastarfsemi með áherslu á greinarmun á samverknaði skv. 2. mgr. 70. gr. almennra hegningarlaga í verkskiptri aðild og skipulögðum brotasamtökum skv. 2. mgr. 175. gr. a. með félagsskap þriggja.
Ritgerð þessi fjallar um skipulagða brotastarfsemi og hvernig hún birtist í íslenskum refsirétti. Sérstök áhersla er lögð á greinarmun á samverknaði skv. 2. mgr. 70. gr. almennra hegningarlaga með verkskiptri aðild og skipulögðum brotasamtökum samkvæmt 2. mgr. 175. gr. a almennra hegningarlaga. Með þessari umfjöllun er leitast við að varpa ljósi á þau skilyrði sem þurfa að vera uppfyllt til að beita annars vegar refsiþyngingarákvæði, sbr. 2. mgr. 70. gr. almennra hegningarlaga, og hins vegar til að sakfella á grundvelli 2. mgr. 175. gr. a almennra hegningarlaga. Í upphafi ritgerðarinnar er fjallað almennt um eðli, einkenni og þróun skipulagðrar brotastarfsemi, bæði í íslensku og alþjóðlegu samhengi, og er með því lagður grunnur fyrir frekari greiningu. Þá er rýnt í lagasetningu um skipulögð brotasamtök í íslenskum lögum og gerð grein fyrir tengslum lagaákvæða við alþjóðlega samninga, svo sem samning Sameinuðu þjóðanna gegn fjölþjóðlegri glæpastarfsemi. Þar á eftir er gerður samanburður á sambærilegum lagaákvæðum í norrænum rétti. Í framhaldinu er dómaframkvæmd íslenskra dómstóla greind ítarlega með það að markmiði að sýna fram á hvernig dómstólar hafa í gegnum tíðina greint á milli samverknaðar og þátttöku í skipulagðri brotastarfsemi. Að lokum eru helstu niðurstöður dregnar saman.
Lögfræði, Refsiréttur, Hegningarlög, Glæpahringir, Afbrot
Networked Digital Library of Theses and Dissertations